Un client al magazinului Peek&Cloppenburg din mall Băneasa a descoperit că respectiva companie i-a luat mai mulți bani din cont, după ce plătise deja cu cardul un produs achiziționat înainte de Crăciun. Mai precis, la opt zile de la cumpărarea produsului cu pricina, i-au fost returnați în contul BCR banii pe care acesta i-a plătit cu cardul în incinta magazinului și a fost taxat cu o sumă mai mare. Totul, fără știința deținătorului de cont. BCR, care ar fi trebuit să protejeze contul clientului, susține că e vorba de o "situație neobișnuită", dar nu explică de ce a permis magazinului să tragă bani din contul clientului fără știința acestuia. Avocații spun că la mijloc este vorba de o infracțiune.

Pe 22 decembrie, Sebastian Jacotă a cumpărat de la magazinul Peek&Cloppenburg din Băneasa Shopping City un pulover. La acest tip de produs era anunțată o reducere însă, pe eticheta puloverului pe care dorea să-l cumpere, nu era trecută reducerea cu pricina. A întrebat vânzătorul și i s-a spus produsul că este redus, însă nu a fost aplicată eticheta corespunzătoare pe el. I s-a adus o nouă etichetă, prețul final fiind de 199,95 de lei, redus de la 279 de lei. A plătit produsul cu cardul său Visa Electron și a primit și chitanță care să ateste că de această sumă este vorba.

Pe 5 ianuarie, bărbatul și-a verificat online contul, prin programul 24 banking al băncii de care aparține- Banca Comercială Română (BCR) și a văzut că, pe data de 22 decembrie, era înregistrată tranzacția cu pricina. Pe data de 30 decembrie însă, apăreau înregistrate altele două de care nu știa: Peek&Cloppenburg îi livrase suma de 199,95 în cont și îi lua 279 de lei în loc.

"Așa că am sunat la magazin. Mi-au zis inițial că o să caute ajustările din ziua respectivă și că mă vor suna în cinci minute. M-au sunat și mi-au spus că a fost o greșeală, că puloverul era 279 de lei și că magazinul a făcut o poză etichetei, poză pe care a trimis-o băncii, iar banca a aprobat noua tranzacție, fără să mă înștiințeze. Când le-am zis că nu e normal, mi-au zis că se vor uita iar pe etichetă și vor reveni a a doua zi cu un telefon", a povestit Sebastian Jacotă pentru B365.ro.

La următoarea discuție, reprezentanții magazinului i-au spus că a fost o eroare a companiei, că puloverul cu pricina era ultimul din stoc și că prețul lui era, într-adevăr, cel redus, pe care l-a plătit în magazin. L-au chemat la magazin ca să-și ia diferența de bani înapoi.

Pe 7 ianuarie, la două ore după ce reporterii B365.ro. au sunat la Peek&Cloppenburg pentru a cere poziția oficială a companiei cu privire la incident, reprezentanții magazinului l-au sunat pe Sebastian ca să-l anunțe că tranzacția a fost anulată și că banii i-au fost returnați în cont. Asta după ce, în timpul conversației telefonice pe care o avuseseră cu câteva zile înainte, îi spuneau că trebuie să vină personal la magazin ca să-și ia banii. Însă returnarea banilor s-a făcut la fel ca pe 30 decembrie: magazinul i-a pus în cont 279 de lei şi i-a luat 199,95 de lei.

Reprezentanții Peek&Cloppenburg au refuzat să comenteze incidentul, motivându-și decizia prin faptul că compania nu are departament de Relații cu Presa în România: "Noi discutăm direct cu clientul, am trimis deja mesajul nostru către el și nu avem ce să spunem despre asta", ne-au declarat reprezentanții magazinului.

În legătură cu răspunsul primit, clientul ne-a povestit următoarele:

"Am primit un răspuns în care mi se cereau scuze pentru incident, mi se comunica anularea corecției (de la 199.95 lei la 279 lei și mi se oferea o explicație alambicată despre motivul erorii. Cumva a fost vina casierului care, la scanarea etichetei, "nu a scanat reducerea". În sistem a apărut prețul întreg, dar pe mine m-a taxat totuși cu prețul redus. Sistemul lor a detectat ulterior neconcordonța și s-au retras automat banii din cont. Asta dupa ce, la prima convorbire telefonică, persoana cu care am vorbit mi-a explicat cum ei au trimis, băncii, poze cu etichetele și, astfel, i-au convins să îmi retragă 279 de lei."

Banca Comercială Română a efectuat aceste tranzacții fără să-i ceară permisiunea și fără să-l informeze asupra lor. La solicitarea B365.ro, reprezentanții BCR au declarat că o investigație poate fi deschisă numai în urma reclamației înaintate de către client. "Disputele de tip "chargeback" între clienți si comercianți sunt reglate în baza dovezilor aferente tranzacției și conform solicitărilor/reclamațiilor depuse. Situația descrisa mai jos în care un comerciant transmite fotografia etichetei unui produs presupus a fi fost achiziționat de către un client este neobișnuită. Banca nu deține și nu solicită informații despre produsele achiziționate de către un client.", se mai arată în răspunsul pe care l-am primit de la BCR. Clientul a depus reclamația și așteaptă acum explicația oficială.

Noi am cerut și opinia unui avocat în această privință. Astfel, Dora Popescu, membră a Casei de Avocatura Coltuc din București, a declarat, referitor la situația prezentată mai sus, că: "Cele întâmplate par a se încadra într-o infracțiune, mai exact, în categoria infracțiuni contra confidențialității și integrității datelor și sistemelor informatice, art. 42 alin. 3 din Legea 161/2003, infracțiune care este de competenta DIICOT-ului. Magazinul nu trebuia să aibă posibilitatea de a retrage banii, iar banca nu trebuia să-i dea voie firmei respective să retragă banii din cont după atâta timp, fără acordul titularului. Este posibil ca cei de la firma respectivă să fi avut un cititor de carduri, care să fi citit mai mult decat trebuia și banca să nu-și fi dat seama că nu exista acest acord, dar, din ceea ce mi-ați explicat, banca ar fi avut cunoștință de acest lucru. Oricum, este o mare problema legată de securitatea contului, securitate pe care banca a încălcat-o."

Totodată, analistul financiar Dragoş Cabat, membru al CFA România, a adăugat pentru B365.ro că, indiferent dacă tranzacţia a fost făcută cu permisiunea băncii sau nu, nu era normal să se facă: "Nu se poate aşa ceva, nu este normal nici să se facă cu permisiunea băncii, nu e corect. Dacă omul are bonul cu cât a plătit, magazinul nu are voie să-i ia mai mult. Nu se poate face aşa ceva, nu era normal să facă aşa ceva", a subliniat analistul.

Etichete: Peek&Cloppenburg, realitatea